Περισσότερη ασφάλεια σε καιρό μόνιμης τρομοκρατικής απειλής, είναι ένας από τους πρωταρχικούς στόχους της ΕΕ. Εδώ και πάνω από δύο χρόνια η Ευρωπαϊκή Επιτροπή καταθέτει προτάσεις για τη δημιουργία μιας «Ασφαλούς Ένωσης» με στόχο τον έγκαιρο εντοπισμό εν δυνάμει δραστών πολύ πριν πραγματοποιηθούν τρομοκρατικές ενέργειες. Οι Ευρωπαίοι μπορούν να αισθάνονται πλέον πιο ασφαλείς λόγω των αυξημένων αρμοδιοτήτων των αρχών ασφαλείας, της στενότερης συνεργασίας μεταξύ εθνικών υπηρεσιών, της καλύτερης δικτύωσης των βάσεων δεδομένων και των εντατικών ελέγχων στο διαδίκτυο. Πολλά ταμπού αναφορικά με τα προσωπικά δεδομένα έχουν πλέον καταρριφθεί. Η Ευρώπη είναι σήμερα πιο ασφαλής από ότι πριν μια διετία, γράφει η εφημερίδα Welt.

Η Κομισιόν παρουσιάζει αύριο στο Στρασβούργο νέα σχέδια, τα οποία οι 28 κυβερνήσεις των χωρών-μελών καλούνται να υιοθετήσουν το συντομότερο. Ο ευρωπαίος επίτροπος Δημήτρης Αβραμόπουλος δήλωσε σχετικά στη γερμανική εφημερίδα Die Welt: «Θα πρέπει να αυξήσουμε τα προληπτικά μέτρα έτσι ώστε τρομοκράτες και εγκληματίες να μην είναι πλέον θέση να πραγματοποιήσουν χτυπήματα. Με άλλα λόγια, στόχος είναι να καταστήσουμε αδύνατη την πρόσβαση σε πλαστά έγγραφα, όπλα και εκρηκτικά και ταυτόχρονα να τους εμποδίσουμε να περνούν απαρατήρητοι τα σύνορά μας».

«Οι τρομοκράτες δεν παραμένουν αδρανείς»

Nα καταστήσουμε αδύνατη την πρόσβαση σε πλαστά έγγραφα, όπλα και εκρηκτικά , δηλώνει στην εφημερίδα Die Welt o Δ. Αβραμόπουλος

Σύμφωνα με τον έλληνα επίτροπο Μετανάστευσης και Εσωτερικών Υποθέσεων η Ευρωπαϊκή Επιτροπή θα προτείνει να γίνουν ακόμα πιο ασφαλείς οι ταυτότητες των ευρωπαίων πολιτών, έτσι ώστε η πλαστογράφηση και η αγοραπωλησία ταξιδιωτικών εγγράφων να γίνει ακόμα δυσκολότερη για τρομοκράτες και εγκληματίες. Σύμφωνα με πληροφορίες της γερμανικής εφημερίδας, η Κομισιόν επιθυμεί οι ταυτότητες σε όλες τις χώρες-μέλη της ΕΕ να περιέχουν υποχρεωτικά ένα ψηφιοποιημένο δακτυλικό αποτύπωμα, καθώς και επιπλέον βιομετρικά στοιχεία των κατόχων. Στη Γερμανία οι ταυτότητες περιλαμβάνουν ήδη ψηφιοποιημένα δακτυλικά αποτυπώματα, ωστόσο μόνο όταν οι πολίτες το επιθυμούν.

Πρόσφατα ο ευρωπαίος επίτροπος για την Ασφάλεια Τζούλιαν Κινγκ τόνιζε ότι οι «τρομοκράτες δεν παραμένουν αδρανείς». Για το λόγο αυτό η Ευρωπαϊκή Επιτροπή προτίθεται να στραφεί μελλοντικά στην πρόληψη τρομοκρατικών ενεργειών με χημικά, βιολογικά, ραδιολογικά και πυρηνικά υλικά (Όπλα ABC). Παρά το γεγονός ότι οι πιθανότητες τέτοιου είδους επιθέσεις θεωρείται περιορισμένες, οι επιπτώσεις τους θα ήταν τεράστιες, εκτιμά η Welt.

Die Welt / Στέφανος Γεωργακόπουλος